b'\n_START_ARTICLE_\nSenusret I\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nVaikka Amenemhet I on varsinainen 12. dynastian perustaja, pidet\xc3\xa4\xc3\xa4n Senusreti\xc3\xa4 usein sen ensimm\xc3\xa4isen\xc3\xa4 vahvana faaraona. Manetho onkin (virheellisesti) sijoittanut Amenemhetin 11. dynastiaan ja Senusretin 12. dynastian ensimm\xc3\xa4iseksi faaraoksi. Senusretin hallituskausi oli varsin pitk\xc3\xa4, Manethon mukaan 46 vuotta, jonka Torinon papyrus vahvistaa 45 vuodella ja tuntemattomalla m\xc3\xa4\xc3\xa4r\xc3\xa4ll\xc3\xa4 kuukausia (papyrus on vahingoittunut t\xc3\xa4lt\xc3\xa4 kohtaa). Viimeiset merkinn\xc3\xa4t Senusretin hallituskaudelta ovat h\xc3\xa4nen 44. hallitusvuodeltaan per\xc3\xa4isin olevassa steelassa, joka on nykyisin Leydenin museossa._NEWLINE_Senusretin katsotaan olleen edelt\xc3\xa4j\xc3\xa4ns\xc3\xa4 kanssahallitsijana noin 10 vuoden ajan, vaikka t\xc3\xa4m\xc3\xa4 n\xc3\xa4kemys on saanut kritiikki\xc3\xa4 viime vuosina. Seuraajansa Amenemhet II:n kanssa h\xc3\xa4n oli todenn\xc3\xa4k\xc3\xb6isesti kanssahallitsijana kolme tai nelj\xc3\xa4 vuotta._NEWLINE_Senusretin is\xc3\xa4 oli h\xc3\xa4nen edelt\xc3\xa4j\xc3\xa4ns\xc3\xa4 Amenemhet I ja Neferutotenan oli h\xc3\xa4nen \xc3\xa4itins\xc3\xa4. Yhdess\xc3\xa4 kuningatar Nefrun kanssa Senusret sai ainakin yhden pojan, Amenyn, josta tuli my\xc3\xb6hemmin h\xc3\xa4nen seuraajansa Amenemhet II. H\xc3\xa4nell\xc3\xa4 oli my\xc3\xb6s nelj\xc3\xa4 tyt\xc3\xa4rt\xc3\xa4, Itakiaiet Neferusobek, Neferuptah ja Nenseddjedet._NEWLINE_Senusret aloitti hallituskautensa vaikeissa olosuhteissa, sill\xc3\xa4 useissa kirjallisissa l\xc3\xa4hteiss\xc3\xa4 kerrotaan Amenemhet I:n murhatun Senusretin ollessa johtamassa sotaretke\xc3\xa4 Libyaan. Murhan takana olivat ilmeisesti Amenemhetin palatsin vartijat, jotka todenn\xc3\xa4k\xc3\xb6isesti yrittiv\xc3\xa4t anastaa valtaa itselleen, tai jollekulle muulle, sijaishallitsijan ollessa poissa maasta. Senusret kuuli kuitenkin t\xc3\xa4st\xc3\xa4 nopeasti ja palasi Egyptiin. H\xc3\xa4n teloitutti Amenemhetin murhasta vastuussa olevat henkil\xc3\xb6t ja julkaisi t\xc3\xa4m\xc3\xa4n laatiman kirjeen, "Amenemhetin ohjeet", jossa kerrotaan kuinka hyv\xc3\xa4 hallitsija hallitsee. T\xc3\xa4m\xc3\xa4n kirjeen turvin h\xc3\xa4n sai papiston ja aateliston vakuutettua oikeudestaan valtaistuimeen._NEWLINE_Senusretin hallituskaudella Egyptin ulkopolitiikka kohdistui p\xc3\xa4\xc3\xa4asiassa Nubiaan, jonne h\xc3\xa4n l\xc3\xa4hti ensimm\xc3\xa4iselle sotaretkelleen kymmenenten\xc3\xa4 hallitusvuonnaan. Toisen suuren sotilasoperaation h\xc3\xa4n j\xc3\xa4rjesti kahdeksantenatoista hallitusvuonnaan, jolloin h\xc3\xa4n laajensi Egyptin rajoja etel\xc3\xa4\xc3\xa4n aina Buheniin, toiselle kataraktille. T\xc3\xa4nne h\xc3\xa4n perusti linnakkeen, jonka p\xc3\xa4\xc3\xa4asiallinen tarkoitus oli est\xc3\xa4\xc3\xa4 Egyptin vihollisia tunkeutumasta valloitetulle alueella ja my\xc3\xb6s toimia pienempien sotilasoperaatioiden tukikohtana._NEWLINE_Aasian (nyk. L\xc3\xa4hi-it\xc3\xa4) kanssa suhteet tuntuivat olevan huomattavasti rauhallisemmat Amenemhet I:n rakentamien "hallitsijan muurien" takia. Muurit toimivat pelotteena hy\xc3\xb6kk\xc3\xa4\xc3\xa4ville joukoille, joten karavaanit saivat kulkea rauhassa beduiineilta kauppamatkoillaan._NEWLINE_Egyptiss\xc3\xa4 Senusret rakennutti useita monumentteja valloittamaansa Etel\xc3\xa4-Nubiaan, Heliopolikseen ja Tanikseen Yl\xc3\xa4-Egyptiss\xc3\xa4. H\xc3\xa4nt\xc3\xa4 pidet\xc3\xa4\xc3\xa4n yleisesti Amonin Karnakin temppelin perustajana. Amonin temppelist\xc3\xa4 tuli erityisen merkitt\xc3\xa4v\xc3\xa4 ja sit\xc3\xa4 laajennettiin satoja vuosia . L\xc3\xa4hes kaikki Uuden valtakunnan faaraot laajensivat sit\xc3\xa4 hallituskausinaan, Akhenaten pois lukien. Senusretin rakennuttama valkoinen temppeli, joka on kunnostettu viime vuosina, on yksi aikansa taidokkaimmin rakennetuista temppeleist\xc3\xa4. Se on valmistettu valkoisesta kalkkikivest\xc3\xa4, todenn\xc3\xa4k\xc3\xb6isesti Senusretin Heb-sed -juhlaa varten._NEWLINE_Abydoksessa Senusret rakennutti uudestaan Khent-amentiu-Osiris -temppelin. Temppeliin kuului kaksi valtavaa, 20 metri\xc3\xa4 korkeaa ja 121 tonnia painavaa, punagraniitista valmistettua obeliskia. Toinen n\xc3\xa4ist\xc3\xa4 on yh\xc3\xa4 edelleen liikenneympyr\xc3\xa4n keskell\xc3\xa4 Faijumissa ja se on vanhin yh\xc3\xa4 Egyptiss\xc3\xa4 olevista obeliskeista._NEWLINE_Temppelin valmistuttua nousi Osiriksen kultti hyvin suureen suosioon varsinkin aateliston, mutta my\xc3\xb6s koko kansan keskuudessa. T\xc3\xa4m\xc3\xa4n my\xc3\xb6t\xc3\xa4 Osiriksesta tuli merkitt\xc3\xa4vin hautauksen ja kuoleman jumala ja h\xc3\xa4nt\xc3\xa4 palvottiin viel\xc3\xa4 kreikkalais-roomalaisella kaudellakin. Monet aateliset alkoivat my\xc3\xb6s hankkimaan steeloja ja patsaita, joita he l\xc3\xa4hettiv\xc3\xa4t Osiriksen temppeliin, ollakseen n\xc3\xa4in yhteydess\xc3\xa4 jumalaan kuolemansa j\xc3\xa4lkeenkin._NEWLINE_Senusretin hallituskaudelle ajoitetuissa kirjeiss\xc3\xa4 kerrotaan kuinka Egypti\xc3\xa4 kohtasi laaja n\xc3\xa4l\xc3\xa4nh\xc3\xa4t\xc3\xa4 Niilin huonon tulvan vuoksi.'